**Iklanberény Községi Önkormányzat** **Képviselő-testületének**

**16/2017. (XI. 28.) önkormányzati rendelete**

**a településfejlesztéssel, településrendezéssel  és településkép-érvényesítéssel összefüggő partnerségi egyeztetés helyi szabályairól**

Iklanberény Községi Önkormányzat Képviselő-testülete a településkép védelméről szóló 2016. évi LXXIV. törvény 12. § (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában, és a településkép védelméről szóló 2016. évi LXXIV. törvény 2. § (2) bekezdésében meghatározott feladatkörében eljárva, a következőket rendeli el:

1. A partnerek köre

1.§ (1) A településfejlesztési koncepció, az integrált településfejlesztési stratégia és a településrendezési eszközök (a továbbiakban egységesen: településrendezési eszközök), valamint a településképi rendelet és a kézikönyv elkészítésének egyeztetésében résztvevők (a továbbiakban: partnerek) köre:

a) a település lakossága,

b) a településen székhellyel vagy telephellyel rendelkező gazdálkodó szervezetek.

(2) Az 1.§ (1) bekezdésben nem szereplőknek az egyeztetésben részt vevő partnerként való figyelembe vételéről a képviselő-testület egyedileg dönt.

2. A tájékoztatás módja és eszközei

2.§ (1) Az 1.§ (1) bekezdés a) és b) pontjában szereplő, valamint az 1. § (2) bekezdés alapján figyelembe vett partnerek a módosítás tényéről, az előzetes tájékoztató, a véleményezési dokumentáció(k) és az elfogadott településrendezési eszköz megtekintésének helyéről és módjáról hirdetmény útján, az önkormányzati épület (9634 Iklanberény, Fő u. 39.) hirdetőtábláján kerülnek tájékoztatásra.

(2) A véleményezési szakasz(ok) részeként a véleményezésre kiküldött településrendezési eszközöket legalább 15 napig közzé kell tenni az önkormányzati épület (9634 Iklanberény, Fő u. 39.) hirdetőtábláján, az önkormányzat honlapján (www.iklanbereny.hu), továbbá a közzétételről tényéről tájékoztató A/4-es méretű plakátokat kell elhelyezni a település hirdetőtábláin.

3. A javaslatok, vélemények dokumentálásnak módja

3.§ (1) A partner az előzetes tájékoztatóval kapcsolatban a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Kormányrendelet) meghatározott határidőn belül véleményben kifejtheti előzetes javaslatait a településrendezési eszköz készítésével kapcsolatban, melyben meg kell jelölnie az eljárás további szakaszaiban való részvételi szándékát.

(2) Az a partner, amely az előzetes tájékoztatás megkeresésre részvételi szándékát nem jelzi, az eljárás további szakaszában nem vesz részt, és azt a továbbiakban kifogást nem emelő véleményezőnek kell tekinteni.

(3) A partner a Kormányrendeletben meghatározott határidőn belül kifejtheti a véleményezési dokumentációval kapcsolatos, indokolással alátámasztott véleményét, észrevételét, jogszabályon alapuló véleményénél a jogszabályhely megjelölésével.

(4) A 2.§ (1) bekezdésében meghatározott közzététellel kapcsolatban annak ideje alatt bármely partner véleményt adhat a község polgármesterének címezve, amelyet postai úton vagy elektronikus formában a közzétételben megadott postai vagy e-mail címre juttathat el.

(5) Valamennyi vélemény az adott településrendezési eszköz ügyiratának részét képezi, azokat a polgármester a településrendezési eszköz készítője felé 3 munkanapon belül továbbítja.

(6) Valamennyi véleményt a Kormányrendelet 39.§ (2) bekezdésében meghatározott döntés meghozatalához a döntéshozó képviselő-testülettel ismertetni kell.

4. Az el nem fogadott javaslatok, vélemények indokolásának módja,

dokumentálásuk, nyilvántartásuk rendje

4.§(1) A vélemények elfogadására illetve el nem fogadására, valamint mindezek indokolására a polgármester a településrendezési eszköz készítője közreműködésével összeállított polgármesteri válaszokban javaslatot tesz, amelyet a döntéshozó Képviselő-testülettel ismertetni kell.

(2) A polgármesteri válaszokról a Képviselő-testület a Kormányrendelet 39.§ (2) bekezdésében meghatározott határozathozatalával egyidejűleg dönt.

5. Az elfogadott koncepció, stratégia és településrendezési eszköz

nyilvánosságát biztosító eszközök

5.§ (1) A jóváhagyott tervezési program alapján készülő véleményezési anyag közzététele a 2. § (2) bekezdésében meghatározott módon történik.

(2) A településrendezési eszköz, a települési arculati kézikönyv és a településképi rendelet képviselő-testület által történő elfogadását követő 15 napon belül az önkormányzat honlapján közzé kell tenni.

6. Záró rendelkezések

6. § A rendelet a kihirdetését követő napon lép hatályba.

Berényi Pál Dr. Tóth Ágnes

polgármester jegyző

A rendelet kihirdetésre került:

Bük, 2017. november 28.

Dr. Tóth Ágnes jegyző